Anika Smit-saak: Sielkundiges moet sê oor SmileyAndré van Wyk Maandag in die hof. Foto: Phillip Bruwer André van Wyk (24), die man wat homself aan die polisie oorgegee het in verband met die opspraakwekkende grumoord, verkragting en liggaamskending van Anika Smit (17) in 2010, moet vir sielkundige evaluasie gaan. Van Wyk, wat onder sy vriende as Smiley bekend staan, het Dinsdag weer in die Pretoria-Noord-landdroshof verskyn. Adv. Corrie Nieuwenhuys, Van Wyk se regsverteenwoordiger, het aan Maroela Media gesê die staat het ŉ aansoek gebring dat Van Wyk deur ŉ sielkundige ondersoek moet word. Hy sal die sielkundige evaluasie by die Kgosi Mampuru II-gevangenis ondergaan, anders as die psigiatriese waarneming wat hy in Oktober verlede jaar by die Weskoppies-hospitaal moes ondergaan. Daar is tydens dié psigiatriese waarneming bevind hy is geskik om verhoor te word. Nieuwenhuys het gesê op aandrang van Van Wyk se ouers, gaan hulle ook ŉ private sielkundige aanstel om hom te ondersoek. Albei sielkundiges se verslae moet teen die volgende hofverskyning, op 23 Junie, gereed wees. Van Wyk bly in aanhouding nadat sy borgtogaansoek op 3 Februarie geweier is. Anika is op 10 Maart 2010 in Theresapark, in die noorde van Pretoria, vermoor. Die moordenaar het albei haar hande afgesny en dit van die toneel verwyder. Sy is ook seksueel aangerand en het verskeie steekwonde aan haar liggaam gehad. Haar hande is nooit gevind nie. Van Wyk het homself op 17 September verlede jaar aan die polisie oorgegee en aanvanklik skuld beken. Hy het, nadat daar lank vir die uitslag van DNS-toetse gewag is, eers op 31 Januarie om borgtog aansoek gedoen. Van Wyk het tydens sy borgtogaansoek aangevoer hy was kort voordat hy homself aan die polisie oorgegee het besope en is gedreig om verantwoordelikheid vir Anika se moord te neem. Volgens Van Wyk het hy op 16 September ŉ werksgeselligheid bygewoon waar hy gedrink het voordat hy later saam met vriende verder gaan kuier het. Volgens hom het hulle na ŉ kuierplek gegaan waar ŉ onbekende man en ŉ vrou hom genader het. Hy voer aan die man en vrou het hom en sy familie gedreig en dat hulle hom gedwing het om polisie toe te gaan en ŉ bekentenis af te lê. Van Wyk het aangevoer hy het kort nadat hy homself oorgegee het besef hy het ŉ fout gemaak en het aangedui hy sal sy bekentenis betwis aangesien hy nie “duidelik” en “nugter” gedink het nie. Hy het ook gesê hy is jammer dat hy Anika se ouers, vriende en familie “vals hoop” gegee het deur die bekentenis af te lê, ook dat hy onnodige pyn en lyding vir sy ouers veroorsaak het en dat hy deur sy dade waardevolle tyd en hulpbronne vermors het. Lees alle vorige berigte oor Anika Smit op Maroela Media.